ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3075/98

υποβολή: Kirsi Piha (PPE) προς την Επιτροπή

(9 Οκτωβρίου 1998)

Θέμα: Χρηματοδοτούμενες από την ΕΕ στο πλαίσιο ISPA επενδύσεις στον τομέα των υποδομών στις χώρες ΚΑΕ

Η Ευρωπαϊκή Ένωση έχει θεσπίσει νέο μέσο για τα Διαρθρωτικά Ταμεία, το ISPA, με στόχο την ενίσχυση των υποψηφίων προς ένταξη στην ΕΕ χωρών της Κεντρικής και Ανατολικής Ευρώπης. Οι πόροι του ISPA θα διατίθενται, αρχής γενομένης από το έτος 2000, για την προώθηση μεγάλων έργων στον τομέα των υποδομών στις χώρες ΚΑΕ. Δεδομένου ότι η ΕΕ χρηματοδοτεί, επί του παρόντος, τις επενδύσεις στον τομέα των υποδομών στις υποψήφιες προς ένταξη χώρες μέσω της ενίσχυσης LSFI του προγράμματος PHARE με το ποσόν μόλις των 600 εκατ. φινλανδικών μάρκων, φαίνεται ότι με τις νέες πιστώσεις το συνολικό ύψος των ενισχύσεων θα ανέλθει σημαντικά.

Ποιό είναι το συνολικό ύψος του ποσού που θα διατίθεται ετησίως στο ISPA για την χρηματοδότηση επενδύσεων στον τομέα των υποδομών; Ποιά διαδικασία προτίθεται να ακολουθήσει η Επιτροπή κατά την επιλογή των στόχων και τον καταμερισμό των πόρων του ISPA σε αυτούς;

Απάντηση της κας Wulf-Mathies εξ ονόματος της Επιτροπής

(11 Νοεμβρίου 1998)

Στα πλαίσια του Προγράμματος Δράσης 2000(1) προτάθηκαν διαρθρωτικές ενισχύσεις για τις υποψήφιες χώρες που ανέρχονται σε περίπου 1.000 εκατ. ECU ετησίως για την περίοδο 2000-2006. Οι ενισχύσεις αυτές, όπως αναφέρεται στην πρόταση κανονισμού για την ίδρυση του μέσου προενταξιακών διαρθρωτικών πολιτικών (ΜΠΔΠ)(2), θα απευθύνονται κυρίως για την ευθυγράμμιση των υποψήφιων χωρών με τα κοινοτικά πρότυπα υποδομών στους τομείς των μεταφορών και του περιβάλλοντος.

Η επιλογή και η έγκριση των έργων θα βασίζεται σε εθνικά προγράμματα για τις μεταφορές και το περιβάλλον που περιλαμβάνονται στο εθνικό πρόγραμμα κάθε υποψήφιας χώρας για την υιοθέτηση του κεκτημένου, που αποτελεί βασικό στοιχείο της κάθε εταιρικής σχέσης για την προσχώρηση. Η πρόταση κανονισμού του ΜΠΔΠ (ιδίως τα παραρτήματα Ι και ΙΙ) περιέχουν επίσης σειρά κριτηρίων για να διασφαλίζεται η υψηλή ποιότητα των έργων, συμπεριλαμβανομένου του δυναμικού μόχλευσης και του βαθμού ετοιμότητας, όπως επίσης, π.χ., η ανάγκη για αναλύσεις κόστους-ωφελείας συμπεριλαμβανομένων των αμέσων και εμμέσων επιπτώσεων των έργων στην απασχόληση.

(1) COM(98)2000 τελικό.

(2) COM(98)138 τελικό.
ΓΡΑΠΤΗ ΕΡΩΤΗΣΗ P-3013/98

υποβολή: Mair Morgan (PSE) προς την Επιτροπή

(28 Σεπτεμβρίου 1998)

Θέμα: Δαπάνες σε δραστηριότητες πληροφορήσεως και επικοινωνίας στο Ηνωμένο Βασίλειο

Θα ήθελε η Επιτροπή να παράσχει λεπτομερή ανάλυση των δραστηριοτήτων πληροφορήσεως και επικοινωνίας εντός του Ηνωμένου Βασιλείου; Η ανάλυση πρέπει να εμφαίνει το ποσό που δαπανήθηκε σε εκάστη περιφέρεια και την κατηγορία της δαπάνης (π.χ. μισθοί, δημοσιεύσεις, έξοδα υποδοχής κτλ.).

Απάντηση του κ. Oreja εξ ονόματος της Επιτροπής

(18 Νοεμβρίου 1998)

Το 1998, το κονδύλι του προϋπολογισμού για δραστηριότητες πληροφόρησης και επικοινωνίας ανέρχεται για το σύνολο του Ηνωμένου Βασιλείου σε 3.3 εκατ. ECU (1997: 5.9 εκατ. ECU). Ένα ιδεατό ποσό ύψους 100,000 ECU για κάθε μία από τη Βόρεια Ιρλανδία, τη Σκωτία και την Ουαλία έχει τεθεί κατά μέρος από το εν λόγω κονδύλι για στοχοθετημένες πολιτικές και ενημερωτικές δραστηριότητες. Σ' αυτό δεν περιλαμβάνονται οι δαπάνες για μισθούς ή άλλες λειτουργικές δαπάνες, των οποίων η διαχείριση πραγματοποιείται κεντρικά από το Λονδίνο. Οι περιφερειακές υπηρεσίες έχουν πρόσβαση σε κοινές συμβάσεις παροχής υπηρεσιών για δραστηριότητες αναμετάδοσης, καθώς και κεφάλαια που προορίζονται για εκδόσεις και ένα συνεκτικό φάσμα δραστηριοτήτων εκπροσώπησης.

Ενδεικτικές δαπάνες για δραστηριότητες πληροφόρησης και επικοινωνίας:

>ΘΕΣΗ ΠΙΝΑΚΑ>

Στην περίπτωση της Ουαλίας, το ποσό των πιστώσεων δεν δαπανήθηκε πλήρως το τρέχον έτος λόγω αλλαγών στο προσωπικό. Μπορούμε να υποθέσουμε ότι, από εδώ και πέρα, το επίπεδο δραστηριότητας θα αυξηθεί.

16 μόνιμοι υπάλληλοι έχουν τοποθετηθεί στο Ηνωμένο Βασίλειο. Οι μισθοί των μόνιμων υπαλλήλων της Επιτροπής δημοσιεύονται στην Επίσημη Εφημερίδα(1). Υπάρχουν 27 τοπικοί υπάλληλοι στο Ηνωμένο Βασίλειο (Λονδίνο 17; Ιρλανδία 4; Σκωτία 3; Ουαλία 3) και οι μισθολογικές δαπάνες ανέρχονται σε 995,000 ECU το 1998 (938,000 ECU το 1997).

(1) ΕΕ L 351 της 23.12.1997.
ΓΡΑΠΤΗ ΕΡΩΤΗΣΗ E-3571/98

υποβολή: Jan Andersson (PSE) προς την Επιτροπή

(1 Δεκεμβρίου 1998)

Θέμα: Στήριξη της ΕΕ για σκύλους κυνοδρομίας (αγγλικά λαγωνικά)

Σε διάφορα δημοσιεύματα του τύπου έχει επισημανθεί η κακή μεταχείριση των λεγόμενων αγγλικών λαγωνικών; οι σκύλοι που δεν θεωρούνται πλέον κατάλληλοι για κυνοδρομίες υφίστανται βάναυση μεταχείριση. Σύμφωνα δε με όσα πληροφορήθηκα, η εκτροφή σκύλων για κυνοδρομίες μπορεί να χρηματοδοτηθεί με γεωργικές ενισχύσεις της ΕΕ. Ερωτώ, λοιπόν, την Επιτροπή:

Έχει γνώση των πληροφοριών σχετικά με τη βάναυση μεταχείριση των σκύλων κυνοδρομιών, και τι συμπεράσματα συνάγει από τις πληροφορίες αυτές όσον αφορά τη μελλοντική δυνατότητα χορήγησης ενισχύσεων της ΕΕ για την εκτροφή τέτοιου είδους σκύλων;

Απάντηση του κ. Fischler εξ ονόματος της Επιτροπής

(15 Ιανουαρίου 1999)

Η Επιτροπή γνωρίζει τη δημοσίευση ορισμένων άρθρων του τύπου που έχουν ως αντικείμενο την κακομεταχείριση των λαγωνικών κυνοδρομίας.

Τη στιγμή αυτή δεν προβλέπεται καμία κοινοτική ενίσχυση για τις επιχειρήσεις εκτροφής λαγωνικών.
ΓΡΑΠΤΗ ΕΡΩΤΗΣΗ E-3280/98

υποβολή: Mark Watts (PSE) προς την Επιτροπή

(30 Οκτωβρίου 1998)

Θέμα: Απόρριψη της ιλύος καθαρισμού λυμάτων

Δεδομένου ότι η κοινοτική νομοθεσία σύντομα θα απαγορεύσει την απόρριψη της ιλύος καθαρισμού λυμάτων στη θάλασσα, ποιές εναλλακτικές λύσεις υπάρχουν για τη διάθεση αυτών των αποβλήτων;

Απάντηση της κας Bjerregaard εξ ονόματος της Επιτροπή

(17 Δεκεμβρίου 1998)

Παραδοσιακά, υπάρχουν τέσσερις κυρίως τρόποι διάθεσης της λυματολάσπης: επαναχρησιμοποίηση στη γεωργία, αποτέφρωση, υγειονομική ταφή και απόρριψη στη θάλασσα. Λόγω περιβαλλοντικών ανησυχιών, η κοινοτική νομοθεσία θα καταργήσει τη διάθεση της λυματολάσπης στη θάλασσα έως το τέλος του 1998. Όντως, το άρθρο 14 παράγραφος 3 της οδηγίας 91/271/ΕΟΚ(1) για την επεξεργασία των αστικών λυμάτων, ορίζει ότι "τα κράτη μέλη μεριμνούν ώστε να παύσει, μέχρι τις 31 Δεκεμβρίου 1998 το αργότερο, η διάθεση της λυματολάσπης σε επιφανειακά ύδατα με απορρίψή της από πλοία, απόρριψη από αγωγούς μεταφοράς ή άλλα μέσα".

Υπό την προϋπόθεση ότι οι τιμές συγκέντρωσης για τα βαρέα μέταλλα στην ιλύ καθαρισμού λυμάτων παραμένουν εντός των ορίων που ορίζονται στην οδηγία 86/278/ΕΟΚ σχετικά με την προστασία του περιβάλλοντος και ειδικότερα του εδάφους, κατά τη χρησιμοποίηση της ιλύος καθαρισμού λυμάτων στη γεωργία(2) και η ιλύς αυτή υφίσταται επεξεργασία με στόχο τη μείωση της ζυμωτικής της ικανότητας, μια δυνατή επιλογή είναι η χρήση της ιλύος καθαρισμού λυμάτων ως λιπάσματος ή βελτιωτικού στα καλλιεργούμενα εδάφη. Η ιλύς καθαρισμού λυμάτων, στην πραγματικότητα είναι μείγμα οργανικής ύλης και τροφικών ουσιών όπως το άζωτο και το κάλιο. Το άρθρο 14 παράγραφος 1 της οδηγίας 91/271/ΕΟΚ ορίζει ότι "Η λυματολάσπη που παράγεται κατά την επεξεργασία των λυμάτων πρέπει να επαναχρησιμοποιείται, όποτε είναι σκόπιμο. Ο τρόπος διάθεσης πρέπει να μειώνει στο ελάχιστο τις αρνητικές επιπτώσεις στο περιβάλλον". Η οδηγία 86/278/ΕΟΚ αποσκοπεί στο να ενθαρρύνει την ορθή χρήση της ιλύος καθαρισμού λυμάτων.

Η αποτέφρωση της ιλύος καθαρισμού λυμάτων, κατά προτίμηση με ανάκτηση ενέργειας, είναι δυνατόν να συνιστά μια ικανοποιητική επιλογή διάθεσης, εφόσον η ιλύς είναι υπερβολικά μολυσμένη και η χρήση της στη γεωργία αντίκειται. Η αποτέφρωση εν γένει είναι μάλλον δαπανηρή και θα πρέπει να χρησιμοποιείται μόνο σε περίπτωση που η γεωργική διέξοδος δεν προσφέρεται.

Η υγειονομική ταφή, μολονότι δεν απαγορεύεται από την κοινοτική νομοθεσία, πρέπει να θεωρείται ως η ελάχιστα περιβαλλοντικά ασφαλής μέθοδος για την αντιμετώπιση της ιλύος καθαρισμού λυμάτων. Η ιλύς αποτελείται, βασικά από οργανική ύλη η οποία στη χωματερή θα αποσυντεθεί, με παραγωγή μεθανίου, το οποίο είναι ένα από τα αέρια που προκαλεί το φαινόμενο του θερμοκηπίου.

(1) ΕΕ L 135 της 30.5.1991.

(2) ΕΕ L 181 της 4.7.1986.
ΓΡΑΠΤΗ ΕΡΩΤΗΣΗ E-3900/98

υποβολή: Patricia McKenna (V) προς την Επιτροπή

(4 Ιανουαρίου 1999)

Θέμα: Συμμετοχή του Επιτρόπου Hans van den Broek στη Συνάντηση της Ομάδας Bilderberg του 1995

Σχετικά με τη Συνάντηση της Ομάδας Bilderberg που έλαβε χώρα στο Bürgenstock από 8 έως 11 Ιουνίου 1995, και στην οποία συμμετείχε ο Επίτροπος van den Broek, ερωτάται η Επιτροπή:

1. Ποιό ήταν το συνολικό πρόγραμμα του ταξιδιού; τα έξοδα επεστράφησαν αμέσως μετά το ταξίδι και, εάν όχι, ποιός τα πλήρωσε;

2. Δεδομένου ότι η Ομάδα Bilderberg συνήθως αναλαμβάνει τα έξοδα της πολυτελούς διαμονής των μελών της, δεν θα έπρεπε ο Επίτροπος να υποβάλει τη σχετική δήλωση;

3. Εισέπραξε ο Επίτροπος την προβλεπόμενη για τα μέλη της Επιτροπής ημερήσια αποζημίωση για τις ημέρες του ταξιδιού του;

4. Ήταν ο Επίτροπος σε άδεια κατά τη διάρκεια του ταξιδιού του;
ΓΡΑΠΤΗ ΕΡΩΤΗΣΗ E-3851/98

υποβολή: Sören Wibe (PSE) προς την Επιτροπή

(4 Ιανουαρίου 1999)

Θέμα: Η καταλληλότητα του φυλλαδίου "Ο Πόλεμος του Παγωτού Βατόμουρο" ως προπαγανδιστικού υλικού στα 15 κράτη μέλη

Ενημερωτικό φυλλάδιο υπό μορφή εικονογραφημένης σειράς με ονομασία "Ο Πόλεμος του Παγωτού Βατόμουρο", το οποίο απευθύνεται στα νεότερα στρώματα της νεολαίας διατίθεται σε όλες τις επίσημες γλώσσες της Ευρωπαϊκής Ένωσης.

Στη Μεγάλη Βρετανία, ωστόσο, σύμφωνα με πληροφορίες το φυλλάδιο αυτό αποσύρθηκε μετά από σχετική συζήτηση στη Βουλή των Κοινοτήτων, ενώ στη Δανία το Γραφείο Ενημέρωσης της Επιτροπής δεν το διανέμει, διότι θεωρείται ακατάλληλο για το σχετικό διάλογο που διεξάγεται εκεί.

Το φυλλάδιο "Ο Πόλεμος του Παγωτού Βατόμουρο" περιλαμβάνει μεταξύ άλλων προπαγάνδα υπέρ της ΟΝΕ. Τρία κράτη μέλη έχουν αρνηθεί ως τώρα να ενταχθούν στην ΟΝΕ. Είναι πρέπον, η Επιτροπή να παράγει και να διανέμει προπαγανδιστικό υλικό υπέρ της ΟΝΕ σε κράτη μέλη που έχουν αποφασίσει να μην μετέχουν σε αυτήν;

Δεν θα ήταν σκόπιμο να αποσυρθεί η σουηδική έκδοση του "Ο Πόλεμος του Παγωτού Βατόμουρο" (Glasskriget), λόγω του προπαγανδιστικού υλικού υπέρ της ΟΝΕ που περιέχει;

Απάντηση του κ. Oreja εξ ονόματος της Επιτροπής

(4 Φεβρουαρίου 1999)

Η δημοσίευση της Επιτροπής με τίτλο "Ο Πόλεμος του Παγωτού Βατόμουρο"(1) (στα σουηδικά "Glasskriget") σκοπό έχει να επεξηγήσει μερικές βασικές πολιτικές της Κοινότητας για την εσωτερική αγορά. Στο πλαίσιο αυτό, αναφέρεται εν συντομία στην καθιέρωση του ευρώ. Η Επιτροπή δεν συμφωνεί ότι η δημοσίευση αυτή αποτελεί "προπαγανδιστικό" υλικό. Οι αντιπροσωπείες της Επιτροπής στα κράτη μέλη διατυπώνουν τη γνώμη τους στην Επιτροπή σχετικά με τη σκοπιμότητα διανομής των κεντρικά παραγόμενων δημοσιεύσεων. Είναι αληθές ότι, με βάση την εν λόγω γνώμη, η Επιτροπή αποφάσισε να μη διανείμει το κόμικς "Ο Πόλεμος του Παγωτού Βατόμουρο" σε ορισμένα κράτη μέλη. Η Επιτροπή επισημαίνει ότι σε άλλα κράτη μέλη η δημοσίευση αποδεικνύεται ιδιαίτερα δημοφιλής.

(1) ISDN 92-828-2341-5.
ΓΡΑΠΤΗ ΕΡΩΤΗΣΗ E-3542/98

υποβολή: Concepció Ferrer (PPE) προς την Επιτροπή

(1 Δεκεμβρίου 1998)

Θέμα: Αναδάσωση περιοχών που επλήγησαν από πυρκαγιά

Το φετινό καλοκαίρι σημειώθηκαν πολλές πυρκαγιές σε ολόκληρη τη μεσογειακή ζώνη της Ευρωπαϊκής Ένωσης και ειδικότερα στη ζώνη της Καταλωνίας όπου κάηκαν περισσότερα από 27.000 εκτάρια. Λαμβάνοντας υπόψη τους σοβαρούς κινδύνους απερήμωσης και τις μεταβολές που προκαλούν οι πυρκαγιές στο οικοσύστημα ήδη υποβαθμισμένων περιοχών στις οποίες η παραγωγή ξύλου αποτελεί, σε πολλές περιπτώσεις, σημαντική πηγή εισοδήματος,

δεν θεωρεί η Επιτροπή ότι είναι απαραίτητο να δημιουργηθεί ένα πλαίσιο ειδικής βοήθειας για την αναδάσωση των περιοχών που επλήγησαν από πυρκαγιές;

Απάντηση του κ. Fischler εξ ονόματος της Επιτροπής

(8 Ιανουαρίου 1999)

Το Αξιότιμο Μέλος του Κοινοβούλιο παρακαλείται να ανατρέξει στην απάντηση της Επιτροπής στη γραπτή ερώτηση Ε-3579/98 της κας Sierra Gonzαle(1) όσον αφορά τις ενέργειες της Επιτροπής για τις περιφέρειες που έχουν καταστραφεί από τις πυρκαγιές των δασών. Η Επιτροπή θεωρεί ότι τα μέσα που αναφέρονται στην απάντηση αυτή συνιστούν το κατάλληλο πλαίσιο για τις εν λόγω ενέργειες.

(1) βλέπε σελίδα 90.
ΓΡΑΠΤΗ ΕΡΩΤΗΣΗ E-3283/98

υποβολή: Karin Riis-Jørgensen (ELDR) προς την Επιτροπή

(9 Νοεμβρίου 1998)

Θέμα: Δυνατότητα παραγωγής και πώλησης οίνου στη Δανία

Λαμβάνοντας υπόψη την απάντησή της στην υπ' αριθ. 82 (H-0909/98)(1) ερώτηση που τέθηκε κατά την ώρα των ερωτήσεων του Οκτωβρίου I 1998, μπορεί η Επιτροπή να παράσχει λεπτομερή απάντηση στις ακόλουθες ερωτήσεις:

- Το γεγονός ότι η παραγωγή οίνου στη Δανία δεν υπερβαίνει τα 25.000 εκατόλιτρα ανά έτος παραγωγής, σημαίνει άραγε ότι οι δανοί παραγωγοί οίνου θα μπορούσαν στην πράξη να επωφεληθούν από το άρθρο 11 και να πωλούν το κρασί τους, ή μήπως επιτρέπεται μόνο η κατανάλωση της παραγωγής αυτής από τους ίδιους τους παραγωγούς;

- Μήπως, μόνο εάν η Δανία ζητήσει να της αναγνωρισθεί το καθεστώς κράτους οινοπαραγωγής (δηλ. εφόσον παράγει περισσότερο από ασήμαντες ποσότητες, θα πρέπει να τροποποιηθούν αναλόγως οι κανονισμοί του Συμβουλίου και της Επιτροπής;

Απάντηση του κ. Fischler εξ ονόματος της Επιτροπής

(21 Δεκεμβρίου 1998)

Λαμβανομένων υπόψη των οικονομικών, διοικητικών και νομικών επιπτώσεων αυτής της υπόθεσης, η κατάσταση πρέπει να εξεταστεί όχι μόνον από την οπτική της ισχύουσας νομοθεσίας αλλά και της κοινής οργάνωσης αγοράς η οποία θα προκύψει από τις διαπραγματεύσεις που διεξάγονται τώρα στο Συμβούλιο.

Στο στάδιο αυτό, η Επιτροπή εξετάζει διεξοδικά το πρόβλημα στο οποίο αναφέρεται το Αξιότιμο Μέλος του Κοινοβουλίου.

(1) Παράρτημα στα πλήρη πρακτικά της συνεδρίασης της 9ης Οκτωβρίου 1998.
ΓΡΑΠΤΗ ΕΡΩΤΗΣΗ E-3958/98

υποβολή: Marjo Matikainen-Kallström (PPE) προς την Επιτροπή

(4 Ιανουαρίου 1999)

Θέμα: Προϊόντα απομίμησης

Σύμφωνα με στοιχεία της Οικονομικής Επιτροπής του ΟΗΕ για την Ευρώπη, η Κεντρική και Ανατολική Ευρώπη έχουν καταστεί χώρος μεγάλης αγοράς για προϊόντα απομίμησης, όπως ήταν κάποιο καιρό η Ασία, και τα εν λόγω προϊόντα διεισδύουν στην εσωτερική αγορά της ΕΕ μέσω των εν λόγω περιοχών. Η παραγωγή προϊόντων απομίμησης αποτελεί επίσης μείζον εμπόδιο για την αύξηση των κοινοτικών επενδύσεων στην Ανατολική Ευρώπη, δεδομένου ότι οι επιχειρήσεις διαπιστώνουν ότι δεν θα απολαύουν της απαιτούμενης νομικής προστασίας στις εν λόγω χώρες.

Πώς προτίθεται να εντείνει η Επιτροπή τις προσπάθειές της για την καταπολέμηση της παραγωγής και κυκλοφορίας προϊόντων απομίμησης στην Ανατολική Ευρώπη; Ποια είναι τα μέτρα που προτίθεται να λάβει η Επιτροπή για να βελτιώσει τη συνεργασία με τις αρχές των χωρών της Ανατολικής Ευρώπης στον τομέα αυτό;

Απάντηση του κυρίουvan den Broek εξ ονόματος της Επιτροπής

(8 Φεβρουαρίου 1999)

Κατά τις ευρωπαϊκές συμφωνίες οι ΧΚΑΕ έχουν δεσμευτεί να παρέχουν ένα επίπεδο προστασίας της πνευματικής ιδιοκτησίας παρόμοιο με το επίπεδο που υπάρχει στην Κοινότητα. Η διαμάχη για την παραγωγή παραποιημένων προϊόντων αποτελεί κύρια ευθύνη καθεμιάς από τις ενδιαφερόμενες χώρες, αλλά η Επιτροπή παρακολουθεί στενά την εξέλιξη της προστασίας της πνευματικής ιδιοκτησίας στην Κεντρική και Ανατολική Ευρώπη.

Γενικά, υπάρχει ικανοποιητική συνεργασία μεταξύ των αρχών των ΧΚΑΕ και της Επιτροπής. Έχουν γίνει πρόοδοι σε όλες τις χώρες, ιδίως στην Πολωνία, τη Βουλγαρία και την Τσεχική Δημοκρατία όπου έχει εισαχθεί πρόσφατα νέα νομοθεσία ή πρακτικά μέτρα στις αστυνομικές δυνάμεις, στις τελωνειακές αρχές και στο δικαστικό σύστημα. Η Επιτροπή έχει θίξει συχνά, κατά τις επαφές της με τις ΧΚΑΕ, το θέμα των πρακτικών παραποίησης και πειρατείας και θα συνεχίσει να το πράττει. Επί πλέον, από το 1992 η Επιτροπή παρείχε τεχνική βοήθεια στις εθνικές αρχές μέσω του προγράμματος Phare, ιδίως μέσω των πολυεθνικών προγραμμάτων σχετικά με την πνευματική και βιομηχανική προστασία. Τα χαρακτηριστικά γνωρίσματα της παρεχόμενης βοήθειας είναι η νομική στήριξη και η επιμόρφωση των εισαγγελέων, των δικαστών, των τελώνων και των αξιωματικών της αστυνομίας.
ΓΡΑΠΤΗ ΕΡΩΤΗΣΗ P-3209/98

υποβολή: Robert Sturdy (PPE) προς την Επιτροπή

(16 Οκτωβρίου 1998)

Θέμα: Πρόγραμμα πριμοδότησης για τη μεταποίηση στον τομέα των μόσχων (CPAS)

Είναι η Επιτροπή ενήμερη σχετικά με τον προτεινόμενο από το Ηνωμένο Βασίλειο τερματισμό του προγράμματος πριμοδότησης για τη μεταποίηση στον τομέα των μόσχων (CPAS) από 30ής Νοεμβρίου 1998;

Δεδομένου ότι δεν υπάρχουν αγορές για την εξαγωγή των αρσενικών μόσχων των γαλακτοκομικών εκμεταλλεύσεων, αντιλαμβάνεται η Επιτροπή τις σοβαρές επιπτώσεις που θα έχει μεσοπρόθεσμα η κατάργηση του εν λόγω προγράμματος για τον τομέα των βοοειδών στο Ηνωμένο Βασίλειο και γενικά στην Ευρωπαϊκή Ένωση;

Τί μέτρα λαμβάνει η Επιτροπή για να διασφαλίσει το συντομώτερο την άρση της απαγόρευσης της εξαγωγής μόσχων;

Επίσης, τί μέτρα λαμβάνει για να καταστεί δυνατή η διατήρηση της ισχύος του προγράμματος πριμοδότησης για τη μεταποίηση στον τομέα των μόσχων στο ΗΒ;

Ένας από τους λόγους που υπαγόρευσαν την κατάργηση του προγράμματος αυτού στο ΗΒ φαίνεται να είναι το υψηλό κόστος της εφαρμογής του, λόγω του υψηλού ποσού της χορηγούμενης πριμοδότησης. Θα ήταν η Επιτροπή διατεθειμένη να εξετάσει τη δυνατότητα ενός χαμηλότερου ποσού ενίσχυσης;

Απάντηση του κ. Fischler εξ ονόματος της Επιτροπής

(5 Νοεμβρίου 1998)

1. Η Επιτροπή γνωρίζει ότι το θέμα εξετάζεται από τη βρετανική κυβέρνηση αλλά, έως τώρα, η τελική απόφαση δεν έχει επίσημα ανακοινωθεί στην Επιτροπή.

2.-4. Είναι γεγονός ότι, από τη 1η Δεκεμβρίου 1998, η εφαρμογή του συστήματος πριμοδότησης στη μεταποίηση είναι προαιρετική στα κράτη μέλη. Έτσι, η απόφαση πρέπει να λαμβάνεται από τις σχετικές εθνικές αρχές.

3. Επί του παρόντος, το σύστημα εξαγωγής ζώων πιστοποιημένων αγελών επιτρέπει την αποστολή από ορισμένες εγκαταστάσεις της Βόρειας Ιρλανδίας βοείου κρέατος χωρίς κόκκαλο προερχόμενο από ζώα αγελών της επαρχίας που υπόκεινται στους αυστηρούς όρους για την διασφάλιση ότι είναι απαλλαγμένα από τη σπογγώδη εγκεφαλοπάθεια των βοοειδών (ΣΕΒ). Η Επιτροπή, εξάλλου, υπέβαλε στη Μόνιμη Κτηνιατρική Επιτροπή σχέδιο εγγράφου για την εφαρμογή χρονοδιαγράμματος εξαγωγών που να επιτρέπει την αποστολή βοείου κρέατος χωρίς κόκκαλο προερχόμενο από ζώα τα οποία γεννήθηκαν στο Ηνωμένο Βασίλειο μετά την 1 Σεπτεμβρίου 1996, με εκ νέου αυστηρούς ελέγχους για την εξασφάλιση ότι τα εν λόγω ζώα είναι απαλλαγμένα από τη ΣΕΒ. Αυτή τη στιγμή δεν υπάρχει καμία πρόταση που να αποσκοπεί στην ελαστικότητα του εμπάργκο σε σχέση με τα ζώντα ζώα.

5. Σύμφωνα με τον κανονισμό (ΕΚ) 805/68 του Συμβουλίου, της 27ης Ιουνίου 1968, για την κοινή οργάνωση αγοράς στον τομέα του βοείου κρέατος(1), η Επιτροπή καθορίζει το ποσό της ενίσχυσης για τη μεταποίηση σε επίπεδο ή, κατά την περίπτωση, σε επίπεδα που να επιτρέπουν την απόσυρση ικανοποιητικού αριθμού ζώων από την παραγωγή ανάλογα με τις απαιτήσεις της αγοράς. Η Επιτροπή, όπως ήδη έχει κάνει στο παρελθόν, δεν θα διστάσει να τροποποιήσει το ποσό της ενίσχυσης σύμφωνα με τις παραπάνω διατάξεις.

(1) ΕΕ L 148 της 28.6.1968.
ΓΡΑΠΤΗ ΕΡΩΤΗΣΗ P-3545/98

υποβολή: Friedrich Wolf (V) προς την Επιτροπή

(18 Νοεμβρίου 1998)

Θέμα: Εναρμόνιση της φορολογίας

Ποιες είναι οι συνέπειες που συνάγει η Επιτροπή στον τομέα της εναρμόνισης των φόρων και του συντονισμού της φορολογίας μετά την μεταβολή της συσχέτισης των πολιτικών δυνάμεων στο Συμβούλιο, κατόπιν των ομοσπονδιακών εκλογών στη Γερμανία; Απορρέουν από το γεγονός ότι τώρα οι Πράσινοι και οι Σοσιαλδημοκράτες ανέλαβαν την κυβέρνηση και στη Γερμανία- όπως και σε άλλα κράτη μέλη με βαρύνουσα γνώμη- νέες ευκαιρίες για τη μείωση του ανταγωνισμού όσον αφορά το φορολογικό ντάμπινγκ στην Ευρώπη;

Απάντηση του κ. Monti εξ ονόματος της Επιτροπής

(14 Ιανουαρίου 1999)

Η καταπολέμηση του επιζήμιου φορολογικού ανταγωνισμού έλαβε τη σύσσωμη υποστήριξη του Συμβουλίου Ecofin της 1ης Δεκεμβρίου 1997. Ο στόχος αυτός επιβεβαιώθηκε και στο Συμβούλιο Ecofin της 1ης Δεκεμβρίου 1998.

Για τη μείωση των στρεβλώσεων που εξακολουθούν να υφίστανται στο εσωτερικό της ενιαίας αγοράς, την αποφυγή της απώλειας σημαντικών φορολογικών εσόδων και τον προσανατολισμό των φορολογικών διαρθρώσεων προς όφελος της απασχόλησης, η ανάγκη ανάληψης συντονισμένης δράσης σε ευρωπαϊκό επίπεδο οδήγησε στη θέσπιση ενός κώδικα δεοντολογίας στον τομέα της φορολογίας των επιχειρήσεων ώστε να εξαλειφθούν τα επιζήμια φορολογικά μέτρα.

Η πολιτική αυτή δέσμευση είναι ομόφωνη. Το αξιότιμο μέλος του Ευρωπαϊκού Κοινοβουλίου θα συμφωνήσει με την Επιτροπή ότι πρόκειται στη συγκεκριμένη περίπτωση για μια θετική αντιμετώπιση, η οποία αξίζει να υποστηριχθεί και να συνεχιστεί.
ΓΡΑΠΤΗ ΕΡΩΤΗΣΗ E-3960/98

υποβολή: Jyrki Otila (PPE) προς την Επιτροπή

(4 Ιανουαρίου 1999)

Θέμα: Η επιδείνωση της δημόσιας υγείας στη Ρωσία

Κατά τη δεκαετία του '90 επιδεινώθηκε σημαντικά η κατάσταση της υγείας των πολιτών της Ρωσίας. Επίσης μειώθηκε κατά μία δεκαετία η προσδοκία ζωής. Σήμερα η προσδοκία ζωής είναι στη Ρωσία 10 έτη χαμηλότερη έναντι του μέσου όρου στα κράτη μέλη της ΕΕ και αντιστοιχεί στην προσδοκώμενη μέση ηλικία των ελάχιστα αναπτυγμένων χωρών της Ασίας.

Τούτο αποτελεί συνέπεια της διάλυσης του πολιτικού και κοινωνικού συστήματος της χώρας. Ανησυχητική είναι η εκ νέου εξάπλωση μεταδοτικών ασθενειών στη Ρωσία οι οποίες εθεωρούντο ότι είχαν πλέον εξαλειφθεί στην Ευρώπη. Ως παράδειγμα αναφέρονται μεταξύ άλλων η φυματίωση και τα αφροδίσια νοσήματα. Η ανάπτυξη υγειονομικού συστήματος στη Ρωσία αποτελεί μέρος της δημιουργίας μιας εντελώς νέας κοινωνίας.

Ποιες είναι οι ενέργειες στις οποίες προτίθεται να προβεί η Επιτροπή προκειμένου να βελτιωθεί η τρομακτική αυτή κατάσταση όσον αφορά τη δημόσια υγεία στη Ρωσία;

Απάντηση του κ. van den Broek εξ ονόματος της Επιτροπής

(1 η Φεβρουαρίου 1999)

Στον τομέα της περίθαλψης, το ενδεικτικό πρόγραμμα(1) TACIS του 1996-1999 για την Ρωσία ορίζει ως προτεραιότητα τη στήριξη του τομέα αυτού. Στο πλαίσιο του TACIS εφαρμόζονται τη στιγμή αυτή αρκετά βασικά σχέδια σε επιλεγμένες περιοχές και σε συνεργασία με το υπουργείο Υγείας, με στόχο τη βελτίωση της διαχείρισης των συστημάτων περίθαλψης (δύο σχέδια συνολικού κόστους 7,5 εκατ. ευρώ), και τη βελτίωση των πολιτικών προληπτικής ιατρικής (4 εκατ. ευρώ). Ιδιαίτερη προσοχή δίδεται στη Δημοκρατία της Καρελίας, όπου ένα σχέδιο επικεντρώνεται στη μεταρρύθμιση των συστημάτων υγείας και κοινωνικής πρόνοιας (2,6 εκατ. ευρώ). Για το 1999, το TACIS θα υλοποιήσει ένα σχέδιο μεταρρύθμισης της χρηματοδότησης του συστήματος υγείας (2,5 εκατ. ευρώ).

Επιπλέον, από το 1993 έως το 1997, η Επιτροπή υλοποιεί ανθρωπιστικές ενέργειες οι οποίες καλύπτουν επίσης ιατρικές ανάγκες, υπέρ του ρωσικού πληθυσμού. Στο πλαίσιο του προϋπολογισμού του 1998, διατέθηκε ποσό 1,2 εκατ. ευρώ, ενώ μετά την οικονομική κρίση τον Αύγουστο του 1998 και την επιδείνωση της κατάστασης στον τομέα της δημόσιας υγείας, η Επιτροπή επανέλαβε τις προσπάθειές της για την αντιμετώπιση των πλέον πιεστικών αναγκών: τον Δεκέμβριο του 1998 αποφασίστηκε η χορήγηση στη Ρωσία ειδικού κονδυλίου ύψους 5,4 εκατ. ευρώ για να αντιμετωπισθούν προβλήματα φυματίωσης (ειδικά των μορφών που οφείλονται σε πολυανθεκτικά στελέχη) και η παροχή έκτακτης βοήθειας σε πρόσφυγες και εκτοπισθέντες στο εσωτερικό των Νέων Ανεξάρτητων Κρατών.

(1) SEC(96)1510.
ΓΡΑΠΤΗ ΕΡΩΤΗΣΗ E-3548/98

υποβολή: Ursula Stenzel (PPE) προς την Επιτροπή

(1 Δεκεμβρίου 1998)

Θέμα: Ευρωπαϊκή Κεντρική Τράπεζα

Μια νέα μελέτη του ανεξάρτητου οργανισμού "Centre for Economic Policy Research" (CEPR) διαπιστώνει ότι οι διοικητές των κεντρικών τραπεζών των κρατών μελών διαθέτουν στην ΕΚΤ πολύ ισχύ σε σχέση με το εκτελεστικό συμβούλιό της. Υφίσταται ο κίνδυνος οι διοικητές να "κατευθύνονται" σε μεγάλο βαθμό από τα συμφέροντα των χωρών τους. Αυτό θα μπορούσε κυρίως να ισχύσει σε περίπτωση ανάγκης λήψεως αμέσων αποφάσεων.

Πώς αξιολογεί η Επιτροπή την εν λόγω μελέτη, που μεταξύ άλλων ασκεί κριτική για την ανεπάρκεια εποπτείας της τράπεζας και την έλλειψη σαφών δομών διαχείρισης κρίσεων;

Απάντηση του κ. de Silguy εξ ονόματος της Επιτροπής

(5 Φεβρουαρίου 1999)

Η εν λόγω μελέτη αποτελεί πράγματι, όπως και άλλες πρόσφατες μελέτες με το ίδιο θέμα, αξιόλογη συμβολή στη δημόσια συζήτηση σχετικά με τον καθορισμό της νομισματικής πολιτικής στην Οικονομική και Νομισματική Ένωση (ΟΝΕ). Η Επιτροπή είναι της γνώμης ότι οι διατάξεις της Συνθήκης και τού καταστατικού του Ευρωπαϊκού Συστήματος Κεντρικών Τραπεζών (ΕΣΚΤ) όσον αφορά τη δομή, τα καθήκοντα και τα μέσα είναι κατάλληλα για την εφαρμογή μιας αποτελεσματικής ενιαίας νομισματικής πολιτικής στη ζώνη του ευρώ, προσανατολισμένης στη σταθερότητα.